b'\n_START_ARTICLE_\nTephrocactus articulatus\n_START_SECTION_\nIzvor imena\n_START_PARAGRAPH_\nIme rodu Tephrocactus izhaja iz gr\xc5\xa1\xc4\x8dine: tefra (tephra) - pepel (zaradi svojih sivih poganjkov pri nekaterih vrstah) in kaktos - kaktus, ter articulatus iz lat. articulates - zdru\xc5\xbeiti, spojiti se.\n_START_SECTION_\nOpis rastline\n_START_PARAGRAPH_\nRastlina je pokon\xc4\x8dna in proti vrhu delno razvejana. Dose\xc5\xbee vi\xc5\xa1ino od 30 do 60 cm, le redko zraste do 120 cm. Steblo je cilindri\xc4\x8dno, ovalno, \xc4\x8dlenki so okrogli in ovalne oblike. \xc4\x8clenki so do 10 cm dolgi in premera 3 do 5 cm. Korenine so vlaknaste, vra\xc5\xa1\xc4\x8dene plitvo v zemlji._NEWLINE_Bradavice so delno koni\xc4\x8dne, razporejene spiralno in so jasno vidne. Na \xc4\x8dlenkih je enakomerno razporejenih 30 do 40 areol. Bodice so lahko na vseh areolah ali pa samo na areolah v zgornjem delu \xc4\x8dlenka. Nekatere forme so lahko tudi brez bodic. Glohide so rjavkasto rde\xc4\x8de barve, vra\xc5\xa1\xc4\x8dene globoko v areole. V spodnjih areolah jih je znatno ve\xc4\x8d._NEWLINE_Bodic je od 1 do 4 na areolo, redko 8. Bodice so zelo pro\xc5\xbene, v\xc4\x8dinoma so splo\xc5\xa1\xc4\x8dene in so pri nekaterih formah videti kot papirnati trakovi. Merijo do 10 cm v dol\xc5\xbeino in do 5 mm v \xc5\xa1irino._NEWLINE_Cvet je zvon\xc4\x8daste oblike , \xc5\xa1iroko odprt, belo ro\xc5\xbenate barve, dol\xc5\xbeine do 4,5 cm in premera do 8 cm. Perikarpel je obdan z areolami in nima bodic. Plod je okrogle do koni\xc4\x8daste oblike, tankostenski, suh, brez bodic in je velik do 3 cm.\n_START_SECTION_\nGojenje\n_START_PARAGRAPH_\nGojenje ni zahtevno, saj jih lahko poleti gojimo zunaj ali v rastlinjakih pri temperaturi do 45 \xc2\xbaC, delno zasen\xc4\x8dno, zalijemo jih enkrat tedensko. Prezimujemo jih v hladnih svetlih prostorih z malo vlage. Semena se lahko sejejo spomladi ali jeseni.'